Peter Skaarup (DF), 2001-03-22:
Ja, det ser jo ikke ud, som om der bliver flertal for det her forslag.
Det havde jeg måske heller ikke lige forventet, må jeg da nok indrømme.
Og nu vil jeg så sige noget, som giver Socialdemokratiet mulighed for at holde deres ordførertale, som vi stadig væk ikke har hørt, og vi har stadig ikke haft mulighed for at stille spørgsmål til Socialdemokratiet, fordi der ikke havde været holdt nogen ordførertale.
Men faktisk erindrer jeg - jeg kan også finde de udtalelser, der er tale om - Socialdemokratiets udlændingeordførers udtalelser i forbindelse med sagen om den menneskesmuglerring af armenier, der kom til Danmark.
Der var meget stor mediedækning af situationen, den radikale ordfører, hr. Henrik Svane, tidligere medlem af Folketinget, sagde, at nu måtte der også ske en hel masse, nu måtte man gøre noget, og meget modsat det, han tidligere havde ment, så var det her det afgørende skridt til, at vi skulle have strammet udlændingelovgivningen.
Der er det så, at Socialdemokratiet faktisk i de udtalelser, der er, bakker op bag det.
Man kan heller ikke forstå, at lande, der er medlemmer af Europarådet, har undertegnet flygtningekonventionen af 1951, har undertegnet tillægsprotokollen af 1967, stadig væk kan sende flygtninge til Danmark. Og til sin gru opdager man jo, at Armenien netop på det pågældende tidspunkt er blevet medlem af Europarådet, samtidig med at de i 1999 sendte 36 personer til Danmark; de sendte mange flere hertil, men der var 36, der fik opholdstilladelse. Derfor udtaler Socialdemokratiet, at man også kan se, det er et problem, og at man måske skal kigge på det, og jeg forstår så ikke, at vi i dag ikke kan høre fra ministeren og Socialdemokratiet, at man stadig væk har det synspunkt, at der er problematisk, at man tager personer hertil, der kommer fra Europarådets lande.
Jeg havde derfor regnet med, at Socialdemokratiet i hvert fald ville bakke princippet op.
Men jeg har forstået på Venstre og De Konservative, at ingen af partierne vil stemme for forslaget, når det kommer til afstemning her i den her folketingssamling, og det mener jeg i og for sig er beskæmmende.
Jeg har nemlig også læst, som jeg tidligere har nævnt
under debatten, at fru Birthe Rønn Hornbech faktisk har udtalt sig meget positivt over for det her.
Ja, på et tidspunkt var det nærmest fru Birthe Rønn Hornbechs forslag, som skulle fremsættes i Folketinget, at det var situationen, at Venstre altså ville ønske sig, at alle asylansøgere, der sendtes hertil af europarådslande, ikke skulle kunne modtages.
Derfor er jeg overrasket over, må jeg sige, at Venstre ikke bakker forslaget op.
Jeg er måske ikke så overrasket over, at SF og Enhedslisten ikke bakker forslaget op.
Det havde jeg nok heller ikke forventet.
Så derfor er jeg meget overrasket over situationen nu, hvor vi faktisk står sådan, at Dansk Folkeparti er det eneste parti, der vil stemme for, at de 38 lande skal betragtes som sikre lande.
Og jeg håber, at det er noget, man vil diskutere, både hos Venstre og De Konservative, for det er ikke holdbart, hvis vi fremover skal acceptere, at der kommer så mange personer hertil som i 1999 og 2000, der rent faktisk får opholdstilladelse.
Hvis vi på noget tidspunkt skal have mulighed for at ændre kursen i Danmarks udlændingepolitik, er det et af de principper, vi skal stålsætte, at er man medlem af Europarådet og har undertegnet de to konventioner, altså selve konventionen og tillægsprotokollen, så skal man ikke kunne sende asylsøgere til Danmark.
Derfor håber vi, at regeringen vil arbejde med de her ting hen ad vejen og sikre, at det med tiden bliver dansk politik, at man enten gør det, at man siger, at vi ikke modtager asylsøgere fra de lande, eller også siger man: Jamen så kan I ikke længere være medlemmer af Europarådet, så må vi gøre op med den situation.
Der er de to valg, som vi ser det i Dansk Folkeparti, og vi håber som sagt, at regeringen også vil overveje situationen, for hvis den ikke gør det, fortsætter den situation, at vi fortsat får det store antal asylsøgere og familiesammenførte til landet, som vi har nævnt tidligere under debatten, nemlig de 22.600 i 2000.
Vi mener, det er en udvikling, der fører hen mod det multietniske samfund, hvor det går galt fremover, hvis det fortsætter i den gænge, som det gør hvert eneste år.
Men jeg kan se, at den socialdemokratiske ordfører, hr. Per Kaalund, har meldt sig som taler, og derfor håber jeg selvfølgelig, at vi får svar på nogle af de spørgsmål, som har været berørt.